TREBA OTIMATI RADOST DANIMA ŠTO BJEŽE

Bilo je vruće ovdje na otvorenom. Sunce je bilo visoko dok je topli vjetar nosio pijesak preko bliskog horizonta. Mnogo pijeska. Mnogo crvenog pijeska. Pogriješio sam. Morao bih doći noću da dobijem što sam želio. Čuo sam svakakve priče, a sad to nisu više samo priče. On dolazi i otima radost...

Brzo je postalo javno. Otkad su dečku Labu otkrili nešto novo, Društvo je odmah prešlo u napad protiv šutnje. Bilo je strahova da će se ovo čuvati dugo, kao i očekivana globalna nesreća. Nije dugo izdržalo. Nedaleko od Sunca zasvijetlio je ubojica. '' Iskupljenje '' je bio meteor promjera dovoljno velikog da uništi i veće planete od ovog. On dolazi i otima radost...

Potvrđena apokalipsa bacila sve je u očaj, dok su zastupnici religije bili zabavljeni činjenicom da će svijet okončati po njihovom: On dolazi i otima radost...!

Vrijeme je prolazilo, ideje su prolazile. Napokon je naišlo nešto ohrabrujuće, nešto što bi lako moglo biti obližnje sklonište čitave rase. Ponovo sam vani, ali već vidim zvijezde. Još nije noć, ali se vidi najsjajnija poslije Sunca. Nudi svoju plavičastu iskru, umjesto zlokobnog koplja ''Iskupljenja'' iznad obzora. On dolazi i otima radost...

Čuo sam da će biti problema. Previše vode stvara previše kisika i ne bismo preživjeli. No, ima suhih pojaseva dovoljno velikih za nas. Meki povjetarac me tjera u san dok gledam otiske svjetala u crvenoj udolini. Svi oni gledaju u istom smjeru sa samo jednom mišlju: ''Uspjet ćemo!''

Iskupljenju nije puno trebalo. Njegova brzina imala je devastirajuće posljedice za malu Marsovu površinu. Došao je i oteo radost...

Nisu uspjeli.

Jure Jakelić, 4.b

2001/02.